《送张先生进实录回任河间得尊字》
明代·黄仲昭

先生问学推渊源，才名早已高闽藩。振铎荣沾雨露恩，春风桃李花盈门。

王畿史牒推讨论，书成亲捧朝天阍。盍簪几度经黄昏，笑谈满坐春阳温。

朔风吹雪飘塞垣，顽云一色连川原。匆匆复驾南归辕，霜芜寒柳堪销魂。

行潦难留瀚海鹍，云霄万里终高骞。此时重扫京华轩，浩歌共醉黄金尊。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。